
<שינויים בתקציב לשנת 2016>
<היו"ר משה גפני:>
שינויים בתקציב לשנת 2016. מספר פנייה לוועדה: 72 עד 73.
<נעה היימן:>
הפנייה נועדה להעברת סך של 154,664 אלפי ש"ח לתקציב משרד החינוך עבור יישום החלטת ממשלה מספר 1558. החלטת הממשלה קבעה כי יש להוסיף תקציב כך שסך התמיכה במוסדות תורניים תעמוד על מיליארד 119 מיליון ש"ח בשנת 2016. החלטת הממשלה התקבלה ב-19 ליוני, לפיכך הנושא אינו מתוקצב בבסיס, נדרשת העברה התקציבית. 

<סתיו שפיר (המחנה הציוני):>
זה היה בהסכם הקואליציוני.
<היו"ר משה גפני:>
כן. 

<סתיו שפיר (המחנה הציוני):>
אם זה היה בהסכם הקואליציוני, למה זה לא נכנס - -?

<מיקי לוי (יש עתיד):>
למה זה בתאריך הזה, למה לא בתחילת שנה?
<היו"ר משה גפני:>
יש סעיף בהסכם הקואליציוני של ש"ס, הבית היהודי ויהדות התורה. אנחנו ביקשנו לחזור לתקציב 2012 שאז ערך הנקודה היה 477 שקלים. אנחנו דרשנו שזה יהיה בבסיס.

<סתיו שפיר (המחנה הציוני):>
יהדות התורה?

<היו"ר משה גפני:>
גם יהדות התורה, גם ש"ס וגם הבית היהודי. הבית היהודי מקבל מהתקציב הזה בשווה כמו כולם, אולי אפילו קצת יותר, לא קשור לתקציבים האחרים שהם מקבלים. 

<סתיו שפיר (המחנה הציוני):>
גם ב-2013-2014 הם קיבלו שווה כמו כולם?
<היו"ר משה גפני:>
אני לא דובר שלהם, אני לא יודע להגיד. את דעתי על 2013-2014 שמעת, זה לא נוגע לעניין הזה. הסעיף הזה הוא פר תלמיד. זה תקציב שהולך פר תלמיד. הוא ירד באופן דרמטי ב-2013-2014. דרשתי מיובל שטייניץ - הייתי אז יושב-ראש ועדת הכספים - שהסעיף הזה יהיה בבסיס התקציב. אני לא אוהב כל פעם העברה. אנחנו הולכים לדרוש את זה ב-2017,2018. אנחנו לא מבקשים שיסוכם יותר ממה שהיה בעבר. אין דרישה של המפלגות הדתיות מעבר לזה. הדרישה הנחרצת שלנו תהיה שזה יהיה בבסיס התקציב. אני לא רוצה את הדיונים האלה.
<סתיו שפיר (המחנה הציוני):>
מה קרה ב-19 ביוני 2016 שגרם לקבלת ההחלטה הזאת?
<היו"ר משה גפני:>
לא קרה שום דבר. היה ויכוח במשך חצי שנה. חצי שנה אמרתי שצריך להעביר את זה.
<סתיו שפיר (המחנה הציוני):>
מה קרה פתאום שהעבירו?

<היו"ר משה גפני:>
אין לי תשובה לשאלה הזאת, מעבר לעובדה שאמרו כל חודש שבחודש הבא זה יהיה.
<סתיו שפיר (המחנה הציוני):>
אני רואה שב-2012 היו לזה 909 מיליון שקלים, כאשר ב-2013 זה נפל ל-676.
<היו"ר משה גפני:>
זה הכל הבסיס. היו תוספות ב-2012. את כל זה אני רוצה למנוע.
<מיקי לוי (יש עתיד):>
העבירו את הבסיס של 2012 ל-2016.

<סתיו שפיר (המחנה הציוני):>
לאיפה הלך הכסף שקוצץ?
<היו"ר משה גפני:>
זו שאלה טובה, אבל זה שייך להיסטוריה. אני לא יודע לאן הכסף הלך.

<סתיו שפיר (המחנה הציוני):>
מה קרה למוסדות האלה?

<היו"ר משה גפני:>
אין לי מושג לאן זה הלך. 

<נעה היימן:>
בתקציב 2013-2014 התקבלה החלטת ממשלה להפחית את בסיס תקציב המוסדות התורניים ב-525 מיליון ש"ח. זאת הירידה שאת רואה בבסיס התקציב בשנים 2013-2014.
<סתיו שפיר (המחנה הציוני):>
גפני אמר שזה היה הבסיס. מה היה אחרי התוספות?
<נעה היימן:>
בשנת 2012 התקציב עמד על מיליארד 27, בשנת 2013 התקציב עמד על 755, ובשנת 2014 התקציב עמד על 576.
<היו"ר משה גפני:>
היו תוספות. אין בעניין הזה שום שינוי. 
<סתיו שפיר (המחנה הציוני):>
לאיפה הלכו התקציבים בזמן הזה? 
<נעה היימן:>
אנחנו לא יודעים לציין לאן כל הפחתה הלכה.  
<סתיו שפיר (המחנה הציוני):>
אני רוצה להבין את העניין הזה לגבי הפתיחה למוסדות חילוניים, למוסדות פלורליסטיים.
<היו"ר משה גפני:>
תמיד היה.

<סתיו שפיר (המחנה הציוני):>
איך המוסדות מקבלים את התקצוב?

<היו"ר משה גפני:>
תבררי. הם יכולים להעביר לך את הרשימה. גם אני יכול להעביר לך את הרשימה.
<רחל עזריה (כולנו):>
בכמה מוסדות לומדות נשים?
<משה שגיא:>
יש מספרי תלמידים.

<היו"ר משה גפני:>
יש שם מוסדות לנשים.
<משה שגיא:>
בשנת 2015 היו 123,600 תלמידים זכאים.

<היו"ר משה גפני:>
כמה נשים מתוך ה-123 אלף?

<משה שגיא:>
אין לי פה את הנתונים.
<סתיו שפיר (המחנה הציוני):>
איפה החלק המקצועי בתוך כל הסיפור הזה? כמה מוסדות באמת צריכים לקבל? מה עומד בדרכם של מוסדות הפלורליסטים כדי לקבל את התקציב הזה?
<רחל עזריה (כולנו):>
המוסדות הפלורליסטים לא מצליחים לקבל?
<היו"ר משה גפני:>
כשהייתי סגן שר הדתות הם קיבלו, אני לא יודע היום.
<סתיו שפיר (המחנה הציוני):>
זה הסכם קואליציוני מהתחלה עד הסוף?

<נעה היימן:>
מדובר אחרי שלב התיכון. ישנו אגף במשרד החינוך שנקרא אגף מוסדות תורניים. הוא לא מטפל עד גילאי 18, רק לאחר מכן. בסיס התקציב בשנת 2015 גדל מ-448 מיליון ש"ח למיליארד ש"ח בבסיס תקציב 2015, כך שהבסיס מותאם.  

<סתיו שפיר (המחנה הציוני):>
הוא יותר ממוכפל. מה העמדה המקצועית של משרד החינוך בנושא הזה? שנה אחת יש תקציב X, שנה אחר כך מקצצים אותו בחצי, אחר כך מכפילים אותו. איפה האלמנט המקצועי מעבר להסכמים הקואליציוניים?
<היו"ר משה גפני:>
מה פירוש "עמדה מקצועית"?

<מיקי לוי (יש עתיד):>
זה פוליטי לחלוטין. 

<סתיו שפיר (המחנה הציוני):>
מה קרה למוסדות בשנים - -?
<היו"ר משה גפני:>
הם כמעט התמוטטו. 

<סתיו שפיר (המחנה הציוני):>
למה זה תמיד עובר כהסכם קואליציוני?
<היו"ר משה גפני:>
זה לא יעבור יותר בהסכם קואליציוני. אני מבטיח כאן שאני אעמוד בתוקף על זה שהנושא הזה ייכנס לבסיס התקציב.
<סתיו שפיר (המחנה הציוני):>
שיישאר פתוח לכל מוסד.

<היו"ר משה גפני:>
כן, לכל מוסד - גם בנות, גם בנים. בבנות יש קבוצה גדולה.

<נעה היימן:>
תקציב המוסדות התורניים הוא מבחן תמיכה 3א. יש את הסעיף בחוק יסודות התקציב, הוא מאפשר לתמוך באופן כללי בגופים בלי לדעת מי הגוף הספציפי. כל משרד ממשלתי מפרסם קול קורא: אנחנו נשמח לתמוך במטרה כללית - לצורך העניין לימוד תורה - אנא תגישו לנו גופים אשר עומדים בקריטריונים הבאים. כל משרד קובע מה הם אותם קריטריונים שאם גוף יעמוד בהם הוא יקבל תקציב. תקציב התיאטראות עובד באותו אופן. יש אתר תמיכות שמפורסם לציבור.

<סתיו שפיר (המחנה הציוני):>
האם במשרד החינוך עשיתם בדיקה של כמה מוסדות פלורליסטים, של כמה נשים נמצאות במוסדות?  

<רחל עזריה (כולנו):>
אנחנו בעד שכולם וכולן ילמדו תורה.

<נעה היימן:>
התקציב במבחני תמיכה, בניגוד לסעיפים אחרים בתקציב שבהם את קובעת איזו שהיא זכאות ברורה לסכום, פועל אחרת. קובעת הממשלה מה הסכום שהיא רוצה לתת. ככל שיש יותר גופים שרוצים להיכנס, כך סכום התמיכה פר גוף הולך ויורד. מה שמגביל את מבחן התמיכה הוא סך התקציב שיש באותה תקנה.
<סתיו שפיר (המחנה הציוני):>
אם עושים בדיקה מקצועית, אפשר גם לחשוב להגדיל את התמיכה בהתאם לגופים שנכנסו ומבקשים תמיכה. האם נעשתה בדיקה מקצועית? 

<היו"ר משה גפני:>
אני תומך במה שאת אומרת. אני הייתי מעדיף שתקציב הישיבות יהפוך להיות תקצוב, לא תמיכה, ואז המשרד לא יגיד שחותכים בחצי. 
<סתיו שפיר (המחנה הציוני):>
מעודדים פוליטיקה מגזרית והסכמים פוליטיים בדברים שיכול להיות שיש בהם חשיבות לכל הציבור הישראלי.  

<היו"ר משה גפני:>
מה את רוצה מהם? סתיו, זה לא פייר. זה אנחנו, זה לא הם. זה ממש לא הם.

<סתיו שפיר (המחנה הציוני):>
אנחנו צריכים לדרוש להכניס את זה.

<היו"ר משה גפני:>
גם אני דורש את זה . אני רוצה שהישיבות יהיו בתקצוב. 
<רחל עזריה (כולנו):>
אנחנו רוצים שכל עם ישראל ילמד תורה. איך אנחנו מאפשרים את זה? כמה מהתקצוב הזה מגיע לכל עם ישראל? שלא תהיה פה הטעייה כאילו רק קבוצות מסוימות זכאיות ללמוד תורה מתמיכה של המדינה. אני מבקשת לקבל מידע על נשים. 

<היו"ר משה גפני:>
מתפרסם קול קורא. יש סעיף בקול קורא שמפרסמים למוסדות לבנות . משנה לשנה יש יותר בנות שלומדות תורה. יש קריטריון של חצי יום, יום שלם, בנות בגיל כזה, בנות בגיל אחר. הכל נמצא. הקול הקורא עובר את משרד המשפטים. אם את פותחת ישיבה ואת עומדת בקריטריונים לבנות, בנים או למעורב – אני מקווה שלא למעורב - את זכאית לקבל את אותה תמיכה שמקבלת ישיבת פוניבז'. 
<סתיו שפיר (המחנה הציוני):>
כמה מקבלים המוסדות המעורבים?

<היו"ר משה גפני:>
אין מוסד מעורב. יש מוסדות לבנות, יש מוסדות לבנים.  

<סתיו שפיר (המחנה הציוני):>
כמה מקבלים מוסדות שאינם אורתודוכסיים? 
<היו"ר משה גפני:>
אותו דבר. 

<רחל עזריה (כולנו):>
אני ראיתי שבתחומים מסוימים – אני לא יודעת אם בכוונה, יכול להיות שזה לגמרי במקרה -  הקריטריונים בנויים כך שרק קבוצות מסוימות מצליחות להיות רלוונטיות לקריטריונים.
<היו"ר משה גפני:>
אין דבר כזה.
<רחל עזריה (כולנו):>
ניקח לדוגמה מכינה קדם צבאית. אם מכינה קדם צבאית היא חצי שנה, היא לא מוגדרת - - 

<היו"ר משה גפני:>
למכינה קדם צבאית יש חוק נפרד. 

<רחל עזריה (כולנו):>
אני נותנת את זה כדוגמה. המכינות של האוכלוסיות הפחות חזקות בפריפריה הן של חצי שנה, הן בכלל לא נכנסות בדלת. אני רוצה לדעת איך הקריטריונים בנויים. האם אנחנו מאפשרים לנשים וגם לחילונים ללמוד תורה? 
<היו"ר משה גפני:>
למכינות הקדם צבאיות עשו חוק נפרד שבו קבעו את התשלום. התשלום הוא הרבה יותר מאשר מה שמקבלים בקול הקורא שכל העולם נמצא בו. 

<נעה היימן:>
מדובר במבחן תמיכה. הנתונים שאני יכולה לתת לכם הם על אופן הניקוד או על אופן העדפה בין הקבוצות השונות. התקציב במבחני התמיכה הוא מבחן תוצאתי שאנחנו יודעים לרוב להגיד לאיזו תוצאה תקצובית הוא הוביל רק בסוף השנה. תלמיד ישיבה שאינו נשוי מקבל במבחן התמיכה נקודה אחת, תלמיד ישיבה נשוי מקבל  1.8 נקודות. שיעור התמיכה במדרשות לבנות עומד על 2.5 נקודות.
<היו"ר משה גפני:>
פי 2.5 מהרגיל.

<נעה היימן:>
בישיבות הסדר לבנים ובמדרשות הסדר לבנות מקבלים 2.8 נקודות. 
<רחל עזריה (כולנו):>
מה היה בשנה שעברה? כמה ניתן לנשים בשנה שעברה?

<נעה היימן:>
אנחנו יכולים לבקש נתונים ממשרד החינוך.
<רחל עזריה (כולנו):>
בואו נחכה לנתונים. אנחנו לא יכולים להפלות נשים בלימוד תורה. הנושא של נשים הוא מאוד קרוב לליבי. אני מבקשת, כבוד היו"ר, שתדחה לעוד שבוע את ההצבעה, בדיוק כמו שעשינו בנושאים אחרים. יש פה תשובות שלא ניתנו על ידי משרד החינוך.  

<היו"ר משה גפני:>
מי בעד פנייה 72 עד 73, מי נגד, מי נמנע, ירים את ידו?
הצבעה

בעד –  5 

נגד –  2
נמנעים –  אין
פנייה 72 עד 73 אושרה.
<היו"ר משה גפני:>
אני מבקש להעביר לחברת הכנסת סתיו שפיר את רשימת המוסדות. נאמר על ידי נציג משרד החינוך ועל ידי נציגת משרד האוצר שהבנות מקבלות ב-2.8 יותר מהבנים. 

<רחל עזריה (כולנו):>
תלוי איזה בנים.
<היו"ר משה גפני:>
נדמה לי שעשיתי את זה כשהייתי סגן שר הדתות. הבנות מקבלות יותר. הבנות במדרשות ההסדר מקבלות פי כמה יותר. זה נאמר על ידי המשרדים. 

אני עובר לפנייה מספר 55 עד 56. 

<חיים הופרט:>
אנחנו מדברים על פנייה שמעבירה 609 מיליוני שקלים מביטוח לאומי לסל הבריאות. מדובר בהעברה טכנית שמסדירה את הנושא התקציבי שקרה בעקבות חוק ההסדרים. מדובר על העברת הנושא של ביטוח על תאונות עבודה מביטוח לאומי לקופות החולים. זה מקל על האזרח, מוריד ממנו את כל הבירוקרטיה של העברת המסמכים מהביטוח הלאומי לקופת החולים.  

<סתיו שפיר (המחנה הציוני):>
למה התקציב מגיע מביטוח לאומי? מה קורה עם התקציב של ביטוח לאומי שנכנס לגירעון? 
<חיים הופרט:>
חוק ההסדרים העביר את האחריות למימון נפגעי תאונות עבודה מביטוח לאומי לקופות החולים. 
<היו"ר משה גפני:>
אנחנו עשינו את החוק.
<חיים הופרט:>
מדובר בהעברה של הכסף מכיס לכיס.

<מיקי לוי (יש עתיד):>
קופות החולים ינצלו כל כך הרבה כסף ב-4 חודשים? 
<חיים הופרט:>
זו העברה לבסיס. סל הבריאות הוא 45 מיליארד שקל. אם אתה מבצע את השש מאות ומשהו האלה בסוף שנה, יש לך תזרים.
<מיקי לוי (יש עתיד):>
זה נבלע בתוך ה-45 מיליארד. 
<היו"ר משה גפני:>
מי בעד פנייה 55 עד 56, מי נגד, מי נמנע, ירים את ידו?

הצבעה

בעד –  פה אחד
נגד –  אין
נמנעים –  אין
פנייה 55 עד 56 אושרה.
<היו"ר משה גפני:>
פנייה מספר 75. 

<חיים הופרט:>
הפנייה נועדה לתקצוב סך של 368,453 מיליוני שקלים בהרשאה להתחייב לצורך תקציב הפיתוח, בהתאם לקצב ההתקדמות של הפרויקטים ועמידה באבני דרך בגין תרומות ובגין סיכומים בין המשרדים עבור הפרויקטים שמפורטים לכם בדברי ההסבר. 

<סתיו שפיר (המחנה הציוני):>
מה תאריך היעד של כל אחת מההרשאות להתחייב? 

<ליאת פייס-כדורי:>
לכל פרויקט יש את אבני הדרך שלו. ההרשאה להתחייב אמורה לבוא ולקדם את הפרויקטים בהתאם לקצב של כל אחד מהם.
<סתיו שפיר (המחנה הציוני):>
אני יודעת מה זו הרשאה להתחייב. יש לכם את הרשימה של כל הפרויקטים ואת תאריכי היעד שלהם?
<ליאת פייס-כדורי:>
הצגנו את זה. התקציבים האלה נועדו לקדם את הפרויקטים האלה.
<סתיו שפיר (המחנה הציוני):>
את ההרשאה להתחייב אתם נותנים לפרויקטים מתמשכים. כדי לעשות פרויקט בצורה מסודרת צריך להציב לו תאריכי יעד. איפה רשימת תאריכי היעד לפרויקטים האלה ומדוע הכסף הזה לא נכנס לבסיס? אם אתם יודעים שפרויקט הולך לקחת 5 שנים, למה אתם לא מתקצבים אותו בבסיס ל-5 שנים? 

<ליאת פייס-כדורי:>
הכסף לא יכול להינתן בבסיס, הוא חד פעמי. 
<סתיו שפיר (המחנה הציוני):>
משרד האוצר התחייב שהוא מכניס הוצאות חד-פעמיות לבסיס. הוא התחייב על העניין הזה מול בית המשפט. איך את מציעה לנו כמפקחים על עבודת הממשלה לראות שהפרויקטים האלה אכן מתממשים אם אנחנו לא רואים אף פעם את התיעוד של מה אורך הפרויקט, על מה מקבלים הרשאה להתחייב, מה תאריכי היעד? 

<היו"ר משה גפני:>
צריך לדאוג שבתקציב הבא זה יהיה בפנים.
<סתיו שפיר (המחנה הציוני):>
הם התחייבו כבר לפני התקציב הקודם. עכשיו אנחנו גם לא יכולים לדעת מה אמור להיות בפנים כי זה לא מופיע בתקציב.

<ליאת פייס-כדורי:>
התקצוב הוא בהתאם לקצב הביצוע של כל פרויקט, הוא לא ידוע מראש.
<סתיו שפיר (המחנה הציוני):>
אתם לא מתכננים יעדים?

<חיים הופרט:>
הפרויקטים מתוקצבים בהרשאות לפי אבני דרך. לפעמים יש אבן דרך שמתעכבת, למשל כשצריך להפקיע שטחים. מכיוון שלוקח הרבה זמן עד שמפקיעים שטחים, אז חותמים על הרשאה של 24 מיליוני שקלים בשנה אחת, בשנה אחרי זה חותמים על המשכה. יכול להיות שזה ייקח שנתיים. 
<סתיו שפיר (המחנה הציוני):>
מה זה "יכול להיות"? אם אתה מתכנן לבנות בניין, אתה יודע שזה אמור לקחת שנה, שזה אמור לקחת שנתיים. אתה מתכנן איזה שהם תאריכי יעד. ככה בונים תקציב.
<חיים הופרט:>
אני אקח את סעיף 1א – בניין אשפוז וחדרי ניתוח ממוגנים בבית החולים ברזילי. אם ההפקעה של שטח א' קורית בשנת 2015, ההרשאה ניתנת באותה שנה. יכול להיות שההפקעה הזאת תקרה ב-2017, ולכן ההרשאה תינתן ב-2017 על מנת לא ליצור עומס הרשאות ולאפשר למשרד הבריאות את הגמישות שלו.  

<היו"ר משה גפני:>
מי בעד פנייה מספר 75, מי נגד, מי נמנע, ירים את ידו?

הצבעה

בעד –  רוב
נגד –  1
נמנעים –  אין
 פנייה מספר 75 אושרה.
<היו"ר משה גפני:>
פנייה מספר 64 – משרד ראש הממשלה. הפנייה הוסברה בשבוע שעבר.

<דרורית שטיינמץ:>
הסברנו שמדובר בשינויים פנימיים בסך של 10 מיליוני שקלים לטובת חיזוק הקשר עם יהדות התפוצות במשרד ראש הממשלה. פירטנו את הפרויקטים. נשאלנו איך אנחנו מתכוונים לבצע את ההתקשרות. הסברתי שזה עדיין לא עבר בוועדת מכרזים אצלנו במשרד, לכן אני לא יודעת להגיד איך תתבצע ההתקשרות נכון לעכשיו. 

<היו"ר משה גפני:>
מי בעד פנייה 64, מי נגד, מי נמנע, ירים את ידו?

הצבעה

בעד – פה אחד 

נגד –  אין
נמנעים –  אין
פנייה מספר 64 אושרה.
<היו"ר משה גפני:>
תודה רבה, הישיבה נעולה.
<הישיבה ננעלה בשעה 13:45.>

